મધુબહેને તે સલાહને હસવામા કાઢી નાંખવાને બદલે ગંભીરતાથી લીધી અને ગત એપ્રિલની આઠ તારીખથી સવારે ટી.વી. પર આવતા યોગના આસનો જોઇ જોઇને ધીરે ધીરે તેનો પ્રયત્ન કરવાનો આરંભ કરી લીધો અને જાણે કે ચમત્કાર થયો. માંડ માંડ વોકરથી બે ડગલા ચાલી શકતા અને બેચાર માણસોની સહાયથી પલંગમાંથી ઊઠી શકતા મધુબહેન યોગ ચાલુ કર્યાના ચાર દિવસમા જ પોતાની મેળે પલંગમાંથી બેઠા થયાં અને વોકર વિના ચાર ડગલા ચાલ્યાં. અને પછી તો રોજ સવારે પાંચથી આઠ વાગ્યા દરમિયાન યોગાસન કરવા માટે તેમને જાણે કે કેફ ચઢ્યો. ધીરે ધીરે તેઓએ તમામ દવાઓ છોડી દીધી. કમર અને થાપાનો દુ:ખાવો ઓછો થવા લાગ્યો. અને એક સવારે તો તેઓ પોતાની મેળે ઘણા અંતર સુધી ચાલ્યાં.